1. melléklet

**Budapest Főváros Önkormányzata Közgyűlésének**

**……/2016. (…..) önkormányzati rendelete**

**a Budapest főváros területén végzett távhőszolgáltatásról szóló**

**66/2012. (IX. 28.) Főv. Kgy. rendelet**

**módosításáról**

Budapest Főváros Önkormányzat Közgyűlése a távhőszolgáltatásról szóló 2005. évi XVIII. törvény 60. § (3) bekezdésében kapott felhatalmazás alapján, és a Tszt. 6. § (2) bekezdés b) pontjában meghatározott feladatkörében eljárva a következőket rendeli el:

1. §

A Budapest főváros területén végzett távhőszolgáltatásról szóló 66/2012. (IX. 28.) Főv. Kgy. rendelet (a továbbiakban: R.) a következő 26/A. §-sal egészül ki:

*„26/A. § A távhőszolgáltató a távhőszolgáltatási díjtól lefelé a 2. mellékletében szabályozott díjalkalmazási és díjfizetési feltételek megkülönböztetés-mentes alkalmazásával térhet el. Vita esetén a távhőszolgáltatónak kell bizonyítania, hogy az e rendeletben szabályozott díjeltérést megfelelően alkalmazta.”*

2. §

Az R. 3. § (2) bekezdésében a „melléklete” szövegrész helyébe az „*1. melléklete*” szöveg lép.

3. §

(1) Az R. melléklete helyébe a rendelet 1. melléklete lép.

(2) Az R. kiegészül a rendelet 2. mellékletével.

4. §

A rendelet a kihirdetését követő napon lép hatályba.

|  |  |
| --- | --- |
| Sárádi Kálmánné dr. | Tarlós István |
| főjegyző | főpolgármester |

INDOKOLÁS:

Általános indokolás

A távhőszolgáltatásról szóló 2005. évi XVIII. törvény (a továbbiakban: Tszt.) 3. § w) pontja szerint külön kezelt intézmény az egyéb felhasználók közül a központi költségvetési szerv, a központi költségvetési szerv költségvetési intézménye, a helyi önkormányzat, a helyi önkormányzat költségvetési intézménye, valamint a normatív állami támogatásban részesülő, közfeladatot ellátó, nem nyereség- és vagyonszerzési célt szolgáló egyéb intézmény.

A Tszt. 57/D. § (1) bekezdése alapján a lakossági felhasználónak és a külön kezelt intézménynek nyújtott távhőszolgáltatás (fűtés és használati melegvíz) díját - mint legmagasabb hatósági árat (a továbbiakban együtt: hatósági ár) -, a hatósági ár szerkezetét és alkalmazási feltételeit a Magyar Energetikai és Közmű-szabályozási Hivatal javaslatának figyelembevételével a miniszter rendeletben állapítja meg.

A Tszt. 57/E. § (2) bekezdése szerint a hatósági ártól lefelé megkülönböztetés-mentesen, előre nyilvánosságra hozott módon lehet eltérni.

A Tszt. 6. § (2) bekezdés b) pontja és 57/D. § (1) bekezdése együttes értelmezése alapján a Budapest főváros területén végzett távhőszolgáltatás vonatkozásában a külön kezelt intézményekre megállapított hatósági ártól lefelé történő - a Tszt. 57/E. § (2) bekezdésében meghatározott követelményeknek megfelelő - eltérés feltételrendszerét, mint miniszteri rendeletben nem szabályozott díjalkalmazási feltételt Budapest Főváros Önkormányzatának rendeletben szükséges rögzítenie.

A külön kezelt intézményekre megállapított hatósági ártól lefelé történő eltérés lehetőségét és feltételrendszerét jelenleg miniszteri rendelet nem szabályozza, így lehetőség van arra, hogy azt a Fővárosi Közgyűlés rendeletében szabályozza.

Tekintettel arra, hogy a külön kezelt intézményi státusszal rendelkező felhasználók költségvetési forrásból gazdálkodó, közfeladatot ellátó, jelenleg távhővel még el nem látott intézmények csatlakozásának elősegítésére indokolt a legmagasabb hatósági árnál alacsonyabb áron történő szolgáltatás nyújtás lehetőségének biztosítása. Ennek megfelelően a külön kezelt intézménynek nyújtott távhőszolgáltatási díjtól lefelé történő eltérés pontos mértékét, a kedvezmény biztosításának feltételeit, továbbá eljárási rendjét jelen rendeletmódosítás szabályozza.

Részletes indokolás

1. §-hoz

Ezen szakasz és a rendelet módosítás melléklete megvalósítja a Tszt. 57/E. § (2) bekezdésében meghatározott azon követelményt, hogy a hatósági ártól lefelé megkülönböztetés-mentesen, előre nyilvánosságra hozott módon lehet eltérni.

1. §-hoz

Figyelemmel arra, hogy az R. kiegészül a rendelet 2. mellékletével, szükségessé vált a mellékletek megjelölésének pontosítása.

1. §-hoz

Tekintettel arra, hogy a R. módosítás eredményeképpen a R. új melléklettel bővül, indokolttá vált a meglévő melléklet sorszámmal történő ellátása.

1. §-hoz

A rendelet hatályba lépéséről rendelkezik.

1. melléklet a …/2016. (…) Főv. Kgy. rendelethez

*„1. melléklet a 66/2012. (IX. 28.) Főv. Kgy. rendelethez*

***Területfejlesztési, környezetvédelmi és levegő-tisztaságvédelmi szempontok alapján távhőszolgáltatás fejlesztésére kijelölt, kiemelten kezelendő területek Budapest főváros területén***

*1. Az I. kerület egész területe.*

*2. A III. kerületben az Árpád fejedelem útja, Óbudai rakpart, Jégtörő utca, Gázgyár utca, Keled út, Pomázi út, Bécsi út, Szépvölgyi út által határolt terület.*

*3. Az V. kerület egész területe.*

*4. A VI. kerületben a Nyugati tér, Teréz körút, Aradi utca, Lendvay utca, Dózsa György út, Délibáb utca, Bajza utca, Benczúr utca, Felső erdősor utca, Szegfű utca, Hunyadi tér, (az Andrássy út világörökség területét érintő ingatlanok), Teréz körút, Király utca, Deák Ferenc tér, Bajcsy-Zsilinszky út által határolt terület.*

*5. A VII. kerületben a Király utca, Erzsébet körút, Rákóczi út, Károly körút által határolt terület.*

*6. A XIII. kerületben a Szent István körút, Váci út, Lehel tér, Lehel út, Béke út, Kámfor utca és a Duna által határolt terület.”*

2. melléklet a …/2016. (…) Főv. Kgy. rendelethez

*„2. melléklet a 66/2012. (IX. 28.) Főv. Kgy. rendelethez*

***A hatósági ártól lefelé történő eltérés és annak feltételei***

***külön kezelt intézmények esetén***

1. *Alapdíj-kedvezmény biztosításának feltételei:*
   1. *A felhasználó új felhasználónak minősül (a távhőellátás igénybevételére vonatkozó írásbeli bejelentése benyújtását megelőző 5 (öt) éven belül az adott felhasználási helyen a felhasználó vagy jogelődje nem vette igénybe a FŐTÁV Zrt. távhőszolgáltatását).*
   2. *Az új felhasználó a közszolgáltatási szerződés/előszerződés megkötésének időpontjában külön szövegezett nyilatkozata alapján Tszt. 3. § w) pontja szerinti**külön kezelt intézménynek minősül.*
   3. *A közszolgáltatási szerződés tárgya hőközponti hőmennyiségmérés szerinti, lekötött hőteljesítmény alapú távhőszolgáltatás.*
   4. *A távhőszolgáltatási díj kiegyenlítése felhasználó helyenként történik, nem épületrészenkénti díjszétosztás alapján.*
   5. *Felhasználónak nincs távhőszolgáltatási díj tartozása: új felhasználónak vagy jogelődjének ugyanazon felhasználó más felhasználási helye, illetve épületrésze vonatkozásában nincs 30 (harminc) napon túli számlatartozása a FŐTÁV Zrt. és hátralékkezelő cége felé a közszolgáltatási szerződés előszerződés/szerződés megkötésének időpontjában.*
   6. *Az új felhasználó vállalja az alapdíj-kedvezmény elvesztését a közszolgáltatási szerződésben az alábbiak szerint: amennyiben a felhasználó vagy az adott Felhasználási hely tekintetében a Tszt. 3. § b) pontja szerinti díjfizető (a továbbiakban: díjfizető) a távhőszolgáltatási díj számlán megjelölt fizetési határnap (esedékesség) tekintetében 30 (harminc) napot meghaladó késedelembe esik, majd a Távhőszolgáltató írásbeli felszólítása ellenére 30 (harminc) napon belül sem tesz eleget fizetési kötelezettségének, úgy az alapdíj kedvezmény a fentiek szerinti fizetési határidő leteltét követő 12 (tizenkettő) hónapra, vagy amennyiben a közszolgáltatási szerződés hatálya ennél rövidebb időszak, akkor ezen időtartamra megszűnik. Amennyiben a felhasználó vagy a díjfizető a közszolgáltatási szerződés hatálya alatt ismételten, a fentiek szerint késedelembe esik, úgy fentiek szerinti felszólításban meghatározott fizetési határidő leteltét követő hónap első napjával a közszolgáltatási szerződésben meghatározott alapdíj kedvezmény véglegesen megszűnik.*
   7. *Az új felhasználó meghiúsulási kötbér-fizetési kötelezettséget vállal a közszolgáltatási szerződésben arra az esetre, amennyiben a felhasználó a közszolgáltatási szerződést felmondja, vagy a létrejött közszolgáltatási szerződéses jogviszony a felhasználó vagy a díjfizető érdekkörében felmerülő bármely okból megszűnik, vagy megszüntetésre kerül. Mértéke: a Távhőszolgáltatót terhelő teljes beruházási költség (távhőszolgáltatási vezeték tervezése, vezetékjog alapítása, beszerési/közbeszerzési költségek, vezeték kivitelezése, hőközponti szerelvények, hőközpont tervezése, létesítése, elbontása) összege, valamint a már nyújtott alapdíj kedvezmény, továbbá a szerződés felmondásának időpontja és a közszolgáltatási szerződés lejárta közötti időszakra kiszámított, kedvezmény nélküli alapdíj 30%-a.*
2. *Alapdíj kedvezmény mértéke:*
   1. *Abban az esetben, ha a távhőszolgáltatás igénybevételéhez szükséges beruházás költségét teljes mértékben az új felhasználó viseli*
      1. *hőátalakítás nélküli alapdíj, általános forgalmi adót visszaigénylő felhasználók esetén:*

|  |  |  |  |
| --- | --- | --- | --- |
|  | *Alapdíj kedvezmény*  *mértéke* | *Lekötött hőteljesítmény* | *Minimális szerződéses futamidő* |
| *1.* | *10%* | *10 – 99 kW* | *5 év* |
| *2.* | *20%* | *10 év* |
| *3.* | *20%* | *100 – 249 kW* | *5 év* |
| *4.* | *30%* | *10 év* |
| *5.* | *30%* | *250 – 499 kW* | *5 év* |
| *6.* | *40%* | *10 év* |
| *7.* | *40%* | *500 – 749 kW* | *5 év* |
| *8.* | *50%* | *10 év* |
| *9.* | *50%* | *750 – 999 kW* | *5 év* |
| *10.* | *60%* | *10 év* |
| *11.* | *60%* | *1000 kW –* | *5 év* |
| *12.* | *70%* | *10 év* |

* + 1. *hőátalakításos alapdíj, általános forgalmi adót visszaigénylő felhasználók esetén:*

|  |  |  |  |
| --- | --- | --- | --- |
|  | *Alapdíj kedvezmény*  *mértéke* | *Lekötött hőteljesítmény* | *Min. szerződéses futamidő* |
| *1.* | *15%* | *20 – 99 kW* | *5 év* |
| *2.* | *25%* | *10 év* |
| *3.* | *25%* | *100 – 249 kW* | *5 év* |
| *4.* | *35%* | *10 év* |
| *5.* | *35%* | *250 – 499 kW* | *5 év* |
| *6.* | *45%* | *10 év* |
| *7.* | *45%* | *500 – 749 kW* | *5 év* |
| *8.* | *55%* | *10 év* |
| *9.* | *55%* | *750 – 999 kW* | *5 év* |
| *10.* | *65%* | *10 év* |
| *11.* | *65%* | *1000 kW –* | *5 év* |
| *12.* | *75%* | *10 év* |

* + 1. *hőátalakítás nélküli alapdíj, általános forgalmi adót vissza nem igénylő felhasználók esetén:*

|  |  |  |  |
| --- | --- | --- | --- |
|  | *Alapdíj kedvezmény*  *mértéke* | *Lekötött hőteljesítmény* | *Min. szerződéses futamidő* |
| *1.* | *10%* | *50 – 99 kW* | *10 év* |
| *2.* | *10%* | *100 – 249 kW* | *5 év* |
| *3.* | *20%* | *10 év* |
| *4.* | *20%* | *250 – 499 kW* | *5 év* |
| *5.* | *30%* | *10 év* |
| *6.* | *30%* | *500 – 749 kW* | *5 év* |
| *7.* | *40%* | *10 év* |
| *8.* | *40%* | *750 – 999 kW* | *5 év* |
| *9.* | *50%* | *10 év* |
| *10.* | *50%* | *1000 kW –* | *5 év* |
| *11.* | *60%* | *10 év* |

* + 1. *hőátalakításos alapdíj, általános forgalmi adót vissza nem igénylő felhasználók esetén:*

|  |  |  |  |
| --- | --- | --- | --- |
|  | *Alapdíj kedvezmény*  *mértéke* | *Lekötött hőteljesítmény* | *Min. szerződéses futamidő* |
| *1.* | *10%* | *50 – 99 kW* | *5 év* |
| *2.* | *20%* | *10 év* |
| *3.* | *20%* | *100 – 249 kW* | *5 év* |
| *4.* | *25%* | *10 év* |
| *5.* | *25%* | *250 – 499 kW* | *5 év* |
| *6.* | *35%* | *10 év* |
| *7.* | *35%* | *500 – 749 kW* | *5 év* |
| *8.* | *45%* | *10 év* |
| *9.* | *45%* | *750 – 999 kW* | *5 év* |
| *10.* | *55%* | *10 év* |
| *11.* | *55%* | *1000 kW –* | *5 év* |
| *12.* | *65%* | *10 év* |

* 1. *Abban az esetben, ha a távhőszolgáltatás igénybevételéhez szükséges beruházás költségét a Távhőszolgáltató viseli:*

A fogyasztónak nyújtott alapdíj-kedvezmény csökkentésre kerül az adott fogyasztó távhőszolgáltatásba történő bekötéséhez szükséges beruházás pénzáramának szerződéskötés időpontjában esedékes – a közszolgáltatási szerződés megkötésekor irányadó jegybanki alapkamat hét százalékponttal növelt, de legfeljebb 8%-kal diszkontált – jelenértékével.